3/2012. (III. 24.) OBT határozat
a Bírósági Szolgálatért Oklevélről
1. Az Országos Bírói Tanács (a továbbiakban: OBT) a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 22. §-a (1) bekezdésének a) pontjában írt felhatalmazás alapján, az Országos Igazságszolgáltatási Tanács által alapított Bírósági Szolgálatért Oklevelet fenntartja.
2. Az Országos Bírói Tanács Bírósági Szolgálatért Oklevéllel fejezi ki elismerését a bírák és igazságügyi alkalmazottak részére a bírósági szolgálatban folyamatosan töltött 45, 50 év szolgálati viszony után.
3. Az Országos Bírói Tanács a Bírósági Szolgálatért Oklevelet minden év július 15. napjáig szolgálati viszonyban töltött 45, 50 év alapján adományozza.
A folyamatos szolgálati viszony időtartamát a bíróként és igazságügyi alkalmazottként töltött szolgálati idők egybeszámításával kell megállapítani.
Szolgálati viszonynak kell tekinteni
- bírák esetében a bíróságoknál bírói munkakörben, a minisztériumban, a Hivatalban és a Kúrián beosztott bíróként, valamint az egyes fontos tisztségeket betöltő személyek ellenőrzéséről szóló 1994. évi XXIII. törvény 5. §-a alapján megválasztott bíróként eltöltött időtartamot,
- igazságügyi alkalmazottak esetében a bíróságoknál és a Hivatalban igazságügyi alkalmazottként, valamint 1998. február 1. napjáig az Igazságügyi Minisztériumban munkaviszonyban (szolgálati viszonyban) eltöltött időtartamot.
4. A Bírósági Szolgálatért Oklevélre jogosultak névsorát minden év január 31. napjáig kell az Országos Bírósági Hivatalhoz előterjeszteni.